Ministerul Dezvoltării, Lucrărilor Publice şi Administraţiei (MDLPA) a virat suma de 422.371.247,65 de lei, în vederea decontării facturilor pentru 378 de obiective finanţate prin Programul Naţional de Investiţii "Anghel Saligny" şi prin Programul Naţional de Dezvoltare Locală (PNDL).
Astfel, pentru Programul Naţional de Investiţii "Anghel Saligny", a fost plătită suma de 334.713.092,84 de lei pentru 247 obiective aflate în execuţie, iar, pentru Programul Naţional de Dezvoltare Locală, au fost decontate 87.658.154,81 de lei pentru 131 de proiecte de investiţii, arată comunicatul de presă al MDLPA.
Facturile au fost depuse de beneficiari pentru proiecte care vizează reabilitarea şi modernizarea infrastructurii rutiere, construirea sau refacerea unor poduri, înfiinţarea sau modernizarea sistemelor de alimentare cu apă potabilă, a reţelelor de canalizare şi a staţiilor de epurare, precum şi înfiinţarea şi dezvoltarea sistemelor de distribuţie a gazelor naturale.
În decembrie 2023, Ministerul Dezvoltării, Lucrărilor Publice și Administrației a virat suma de 303.431.174 de lei, în vederea decontării facturilor pentru 325 de obiective finanțate prin Programul Național de Investiții "Anghel Saligny" și prin Programul Național de Dezvoltare Locală (PNDL).